b'\n_START_ARTICLE_\nAladobi\n_START_PARAGRAPH_\nAladobi (ransk. \xc3\xa0 la daube, arkikieless\xc3\xa4 my\xc3\xb6s alatoopi, syltty, punsa, tytin\xc3\xa4, tutina, hytisev\xc3\xa4) on ruokalaji, kylm\xc3\xa4 ja j\xc3\xa4ykk\xc3\xa4 viipaleiksi leikattava liha-, kala- tai kasvishyytel\xc3\xb6. Lihahyytel\xc3\xb6 valmistetaan yleens\xc3\xa4 vasikan tai sian p\xc3\xa4\xc3\xa4st\xc3\xa4 tai sorkista, mutta my\xc3\xb6s lampaan-, hirven- ja naudanliha ovat yleisi\xc3\xa4. My\xc3\xb6s kieli ja potka sopivat aladobin raaka-aineeksi. My\xc3\xb6s kasvis- ja kala-aladobeja valmistetaan._NEWLINE_Sanan aladobi sanotaan tulevan ranskan kielen termist\xc3\xa4 \xc3\xa0 la daube tai italian kielen termist\xc3\xa4 dobba, mutta nykyranskassa tai -italiassa n\xc3\xa4it\xc3\xa4 termej\xc3\xa4 ei tunneta. Sen sijaan daube ja en daube merkitsev\xc3\xa4t viiniss\xc3\xa4 mausteyrttien tai vihannesten kanssa keitetty\xc3\xa4 lihaa. Nykyisin aladobin kaltaista ruokalajia kutsutaan sek\xc3\xa4 ranskaksi ett\xc3\xa4 englanniksi joko nimell\xc3\xa4 aspic (senkin sanan alkuper\xc3\xa4 on ep\xc3\xa4selv\xc3\xa4) tai kielt\xc3\xa4 ym. p\xc3\xa4\xc3\xa4n osia sis\xc3\xa4lt\xc3\xa4v\xc3\xa4\xc3\xa4 versiota nimell\xc3\xa4 \xe2\x80\x9dp\xc3\xa4\xc3\xa4juusto\xe2\x80\x9d, ranskaksi fromage de t\xc3\xaate ja englanniksi head cheese._NEWLINE_Aladobin kaltaiset ruoat tunnetaan perinneruokina ymp\xc3\xa4ri Suomen.  1980-luvulla toteutetussa pit\xc3\xa4j\xc3\xa4ruokaprojektissa jonkinlaisen aladobin, useimmiten lihahyytel\xc3\xb6n, valitsi nimikkoruoakseen ainakin Humppila, Joensuu, Jyv\xc3\xa4skyl\xc3\xa4, Kangasala, Kiukainen, Kotka, Kuusankoski, Lahti, Marttila, Mouhij\xc3\xa4rvi, Myrskyl\xc3\xa4, Nastola, Pirkkala, Suodenniemi ja Tuusula._NEWLINE_Suomessa tarjottiin aladobin kanssa aiemmin laimennettua v\xc3\xa4kiviinaetikkaa, mik\xc3\xa4 ei kuulu ranskalaiseen keitti\xc3\xb6\xc3\xb6n.'